Hei, denne artikkelen er over ett år gammel og kan inneholde utdatert informasjon

(Dagbladet): Det har vært en stor eksplosjon midt i Regjeringskvartalet i Oslo sentrum. Det er store skader, og flere av regjeringsbyggene er rasert. Flere er bekreftet omkommet, og mange er skadd. Omfanget er så langt uklart.

I 17-tida bekrefter politiet overfor Dagbladet at det dreier seg om ei bombe.

- Det vi vet, er at det er mange skadde og noen døde, sier politiets innsatsleder på åstedet, Thor Langli.

- Løp som gale - Folk løp som gale fra stedet, sier et øyenvitne til Dagbladet.

Politiet på stedet sier til Dagbladet at angrepet var rettet mot Olje- og energidepartementet, som i 16-tida fremdeles står i brann.

- En ansatt i departementet, som oppholdt seg i bygget som har størst skade, har forsøkt å skaffe seg oversikt over situasjonen. Han sier til Dagbladet at han tror det dreier seg om ei bilbombe på bakkeplan i Grubbegata.

- Bygget jeg var i, ser ut som etter Oklahoma-bomben i USA.

Det underbygges av politiets informasjon om at en stor bil skal ha kjørt opp til regjeringsbygget like før eksplosjonen inntraff.

Svært kraftig Eksplosjonen kunne merkes på Holmlia, som ligger helt i Oslos sørlige ytterkant, og på Nesodden og Sandvika i Akershus.

En far ble ringt opp av datteren, som var på Youngstorget, utenfor Arbeiderpartiets kontor.

- Datteren min ringte meg opp og fortalte at hun ikke fikk puste, det lå blod rundt henne, og et stykke glass satt fast i halsen hennes, sier Hoshang Afshar om datteren Amosha på 16 år, som nå får behandling for skadene.

- Det ligger en masse skadde personer i området, mange alvorlig skadde. Det ligger skadde inne på området med store blødninger. Alle bygningene er knust, det er helt jævlig, sier Jan Larsen til Dagbladet.

Larsen jobber i Helse- og omsorgsdepartementet, og satt ved PC-en da eksplosjonen skjedde.







- Den knuste alt i korridorene. Alt ble revet i filler.

Han tror det er de som oppholdt seg i de nederste etasjene, som er mest skadd.

- Det kan komme flere bomber, sier politiet på stedet til Dagbladet.

I 17-tida avviser politiet at de tror det dreier seg om flere bomber.

- Det er ingenting som tyder på det, sier innsatsleder Langli.

VG rammet Vinduene er blåst ut i en rekke etasjer i Regjeringskvartalet, samt bygninger i nærheten.

- Vinduer på VG-byggets fasade mot Regjeringskvartalet er blåst ut, og det ligger store mengder glass og metall i gata, sier Dagbladets reporter Harald Klungtveit, som er på stedet.

Han var i tinghuset og hørte et kraftig smell, og så store mengder støv som fylte gata fra Regjeringskvartalet. Skadeomfanget er foreløpig uklart, men flere personer skal være skadd.

- Minst tre personer er skadd, de får hjelp av publikum på stedet. De blør kraftig fra hodet, sier han videre.

Det er uklart hva som foregår inne i VG-huset.

Henrik Bull jobber i Grubbegata, like ved Regjeringskvartalet.

- Jeg hørte en voldsom eksplosjon og tenkte at nå må jeg bare komme meg ut så fort jeg kan, sier Bull til Dagbladet.

Stort omfang Også bygninger i Torggata og Akersgata har fått store skader.

- Vinduer på hele Youngstorget er knust, og det er mange ambulanser utenfor. Brannalarmen ringer hele tida i Folketeaterbygningen, sier Dagbladets reporter Line Brustad i 16-tida.

- Alle er jaget vekk fra åstedet. Det er mange skadde, og bårer og ambulanser overalt, sier Dagbladets reporter Anne Marte Blindheim i 16-tida.

- Det er masse butikkruter som er knust ved Yongstorget og ved Karl Johan. Politiet sperrer av området oppe ved Akersgata, så det er ingen som kan komme seg inn, fordi de er redde for at det skal komme ei bombe til, sier en politimann til Dagbladet.

Butikker knust Busser og trikker skal ha stoppet opp.

Statsministeren er i sikkerhet, opplyser Sindre Fossum Beyer, rådgiver ved Statsministerens kontor, til Dagbladet.

- Ingen i politisk ledelse i Olje- og energidepartementet er skadet, sier politisk rådgiver Ivar Vigdenes.

Venstre-leder Trine Skei Grande er for tida på reise i Sogn og Fjordane, men har hatt kontakt med partikolleger i Oslo. - Jeg har snakket med mine folk, og de forteller at partikontorene er helt rasert. Heldigvis hadde de fleste gått for dagen, men én av våre medarbeidere har fått kuttskader. Han er blitt tatt hånd om av medisinsk personell, forteller Grande til Dagbladet.

SKADD: Folk i nærheten ble skadd, hovedsakelig av glassbiter som fløy i lufta. Foto: ADRIAN ØHRN JOHANSEN / DAGBLADET Vis mer

Lederen for Heimevernsavdelingen HV02, som har ansvaret for antiterrorberedskapen ved Regjeringskvartalet og Stortinget, avventer mobiliseringsordre.

Dagbladet følger saken.

